UDHËZIM
Nr. 334, datë 28.10.2021

[bookmark: _GoBack]PËR DISA SHTESA DHE NDRYSHIME NË UDHËZIMIN E MINISTRIT TË BRENDSHËM NR. 262, DATË 25.5.2015, “PËR PROCEDURAT PËR LËSHIMIN/REVOKIMIN E DËSHMISË PËR AFTËSIMIN TEORIK E PRAKTIK PËR ARMËT, FORMATI I SAJ, SI DHE PROCEDURAT E CERTIFIKATËS PËR DREJTUES TEKNIK, PËR VEPRIMTARITË E LEJUARA ME ARMËT, PËR PROGRAMIN E KURSIT TË TRAJNIMIT, PËR AFTËSIMIN TEORIK DHE PRAKTIK PËR ARMËT DHE KUSHTET E OBJEKTIT KU ZHVILLOHET KY PROGRAM”

Në mbështetje të nenit 102, pika 4 të Kushtetutës, në zbatim të pikës 4, të nenit 18 dhe të neneve 20 dhe 21, të ligjit nr. 74, datë 10.7.2014, “Për armët”, të ndryshuar, 

UDHËZOJ:

Në udhëzimin nr. 262, datë 25.5.2015, të ministrit të Brendshëm, “Për procedurat për lëshimin/revokimin e dëshmisë për aftësimin teorik e praktik për armët, formati i saj, si dhe procedurat e certifikatës për drejtues teknik, për veprimtaritë e lejuara me armët, për programin e kursit të trajnimit, për aftësimin teorik dhe praktik për armët dhe kushtet e objektit ku zhvillohet ky program”, bëhen këto shtesa e ndryshime:
1. Pika 5 ndryshon me përmbajtjen si më poshtë: 
“Për kryerjen e trajnimit teorik dhe praktik për përdorimin e armës personi fizik duhet të dorëzojë, pranë subjektit të licencuar për zhvillimin e kurseve, këto dokumente:
a) kërkesa për trajnim teorik e praktik për përdorimin e armës;
b) fotokopje të letërnjoftimit/pasaportës, të njohur sipas legjislacionit në fuqi;
c) certifikatë të gjendjes gjyqësore;
ç) certifikatë mjekësore për veprimtaritë e lejuara me armët, sipas udhëzimit në fuqi për llojet e vizitave mjekësore dhe përmbajtjen e raportit mjekësor për veprimtaritë me armët, lëshuar nga autoriteti përkatës brenda 6 (gjashtë) muajve të fundit, që vërteton se është i aftë nga ana mendore dhe fizike; 
d) fotografi personale të 6 (gjashtë) muajve të fundit, 2 copë.”.
2. Pika 8 ndryshon me përmbajtjen si më poshtë:
 “Kanë të drejtë të kryejnë kursin privat për aftësimin teorik dhe praktik, për përdorimin e armës, personat fizikë të moshës nga 25 vjeç deri në moshën 70 vjeç.”.
3. Pikat 17, 18 dhe 19 të këtij udhëzimi shfuqizohen.
4. Germa “a”, e pikës 20, shfuqizohet.
5. Pas germës “g”, të nenit 20, shtohen germat: “gj”, “h”, “i”, “j”, “k” me përmbajtjen si më poshtë: 
“gj) subjekti të marrë masa për zhvillimin normal të veprimtarisë së licencuar;
h) të marrë masat e nevojshme për sigurimin teknik, në lidhje me armët dhe municionet, sipas legjislacionit në fuqi;
i) të përmbushë dhe të organizojë punën për realizimin e detyrave të lëna nga inspektimet e ushtruara nga Policia e Shtetit;
j) të përdorë aktivitetin vetëm për qëllimin për të cilin është licencuar;
k) në rastet ku subjekti nuk aplikon brenda afatit të përcaktuar, për ripërtëritjen e licencës, i humbet e drejta e ushtrimit të aktivitetit dhe ndaj tij zbatohen sanksionet administrative të përcaktuara në ligjin nr. 74/2014, “Për armët”, të ndryshuar.”.
6. Pika 35 ndryshon me përmbajtjen si më poshtë:
 “35. Shtojca nr. 1, e cila përmban formatin e dëshmisë për aftësimin teorik dhe praktik për mbajtje dhe përdorimin e armës, i bashkëlidhet këtij udhëzimi dhe është pjesë përbërëse e tij.”.
7. Për zbatimin e këtij udhëzimi ngarkohet drejtori i Përgjithshëm i Policisë së Shtetit.
Ky udhëzim hyn në fuqi pas botimit në Fletoren Zyrtare.

